CELEX: 32006D0216
Language: lt
Date: 1142467200000
Title: 2006/216/EB: 2006 m. kovo 16 d.  Komisijos sprendimas, dėl standarto EN 143:2000  Kvėpavimo organų apsaugos priemonės. Dalelių filtrai. Reikalavimai, bandymai, ženklinimas  nuorodų skelbimo pagal Tarybos direktyvą 89/686/EEB (asmeninės apsaugos priemonės)  (pranešta dokumentu Nr. C(2006) 777)   (Tekstas svarbus EEE)

17.3.2006   
            
            
               LT
            
            
               Europos Sąjungos oficialusis leidinys
            
            
               L 80/76
            
         
      KOMISIJOS SPRENDIMAS
   
   2006 m. kovo 16 d.
   dėl standarto EN 143:2000 „Kvėpavimo organų apsaugos priemonės. Dalelių filtrai. Reikalavimai, bandymai, ženklinimas“ nuorodų skelbimo pagal Tarybos direktyvą 89/686/EEB (asmeninės apsaugos priemonės)
   (pranešta dokumentu Nr. C(2006) 777)
   (Tekstas svarbus EEE)
   (2006/216/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1989 m. gruodžio 21 d. Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (1), ypač į jos 6 straipsnio 1 dalį,
   atsižvelgdama į nuolatinio komiteto, įsteigto pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus teikimo tvarką (2), 5 straipsnį, nuomonę,
   kadangi:
   
               (1)
            
            
               Direktyvoje 89/686/EEB numatyta, kad asmeninės apsaugos priemonės galėtų būti pateiktos rinkai ir naudojamos tik tuo atveju, jeigu jos saugo sveikatą ir užtikrina naudotojų saugą, nekenkdamos kitų asmenų, naminių gyvulių sveikatai ar turto saugai, kai yra tinkamai eksploatuojamos ir naudojamos numatytu tikslu.
            
         
               (2)
            
            
               Pagal Direktyvos 89/686/EEB 5 straipsnį laikoma, kad asmeninės apsaugos priemonės, kurios turi CE ženklą ir kurių gamintojas gali pateikti jų atitikties deklaraciją bei notifikuotosios įstaigos išduotą EB tipo tyrimo sertifikatą, patvirtinantį, kad jos atitinka nacionalinius standartus, perkeliančius darniuosius standartus, kurių nuorodas Komisija yra paskelbusi Europos Sąjungos oficialiajame leidinyje, atitinka Direktyvos 89/686/EEB 3 straipsnyje minimus ir jos II priede nurodytus pagrindinius sveikatos apsaugos ir saugos darbe reikalavimus. Valstybės narės turi paskelbti nacionalinių standartų, kuriais perkeliami darnieji standartai, nuorodas.
            
         
               (3)
            
            
               Pagal Direktyvos 89/686/EEB 6 straipsnio 1 dalį Komisija ir Prancūzija pateikė oficialų prieštaravimą dėl to, kad 2000 m. sausio 7 d. Europos standartizacijos komiteto (CEN) patvirtintas standartas EN 143:2000 „Kvėpavimo organų apsaugos priemonės. Dalelių filtrai. Reikalavimai, bandymai, ženklinimas“, kurio nuorodos pirmą kartą buvo paskelbtos 2001 m. sausio 24 d. Oficialiajame leidinyje (3), ne visiškai atitinka Direktyvos 89/686/EEB 3 straipsnyje nurodytus pagrindinius sveikatos apsaugos ir saugos darbe reikalavimus dėl dalelių filtrų, kurių filtravimo efektyvumas visiškai ar iš dalies pasiekiamas naudojant medžiagas, kurių pagrindą sudaro neaustiniai elektrostatinį krūvį turintys pluoštai, toliau – „elektrostatiniai filtrai“.
            
         
               (4)
            
            
               Remiantis skirtingų rūšių dalelių filtrų bandymų filtravimo efektyvumui nustatyti rezultatais gauta esminių įrodymų, kad bandymų procedūra skvarbai per filtrą matuoti, kuri nustatyta standarto EN 143:2000 8.7.2.4 punkto paskutiniame sakinyje ir 8.7.3.4 punkto paskutiniame sakinyje, kuriuose nustatyta, kad skvarba matuojama praėjus trims minutėms nuo bandymo aerozoliu pradžios, neatitinka Direktyvos 89/686/EEB II priedo 3.10.1 punkte („Kvėpavimo takų apsauga“) elektrostatiniams filtrams nustatyto pagrindinio sveikatos apsaugos ir saugos darbe reikalavimo.
            
         
               (5)
            
            
               Tiksliau, buvo pastebėta, kad tokios rūšies filtrų filtravimo efektyvumas gali sparčiai pablogėti juos naudojant. Filtravimo efektyvumas, kuris pagal standartizuotą bandymų procedūrą nustatomas praėjus trims minutėms nuo bandymo pradžios, praėjus šioms trims minutėms bet kada gali staiga pablogėti. Filtravimo efektyvumas gali labai žymiai sumažėti ir dėl to neatitikti efektyvumo klasės, kuriai priskiriamas elektrostatinis filtras, ir su ja susijusios informacijos. Jeigu naudojimo laikotarpiu nustatoma neteisinga efektyvumo klasė, gali būti padaryta didelės žalos naudotojo sveikatai ir saugumui, nes atsirastų galimybė, kad jis nebus apsaugotas nuo ore esančių pavojingų dalelių. Bandymų rezultatai rodo, kad elektrostatiniai filtrai netenka efektyvumo ir tuomet, kai yra naudojami be pertrūkių.
            
         
               (6)
            
            
               Atsižvelgiant į šias išvadas, EN standarto 143:2000 8.7.2.4 punkto paskutiniu sakiniu ir 8.7.3.4 punkto paskutiniu sakiniu neužtikrinama, kad elektrostatiniai filtrai atitinka pagrindinius sveikatos apsaugos ir saugos darbe reikalavimus, nustatytus Direktyvos 89/686/EEB II priedo 1.1.1 punkte („Ergonomika“), 1.1.2.1 punkte („Aukščiausias galimas apsaugos lygmuo“) ir 1.1.2.2 punkte („Įvairius pavojaus lygmenis atitinkančios apsaugos rūšys“). Be to, šio standarto 10 straipsnis neatitinka 1.4 punkto („Gamintojo pateikiama informacija“) b dalyje nustatyto pagrindinio sveikatos apsaugos ir saugos darbe reikalavimo, nes jame nereikalaujama perspėti apie elektrostatinių filtrų filtravimo efektyvumo pablogėjimą laikui bėgant.
            
         
               (7)
            
            
               Todėl kiti susiję darnieji standartai, kuriuose nurodyta, kad bandymus reikia atlikti pagal EN 143:2000 standartą, arba kuriuose nustatyta tokia pati kaip EN 143:2000 standarte bandomojo matavimo procedūra, taip pat neatitinka pirmiau minėtų elektrostatiniams filtrams taikomų Direktyvos 89/686/EEB pagrindinių sveikatos apsaugos ir saugos darbe reikalavimų.
            
         
               (8)
            
            
               Komisijos prašymu, Europos standartizacijos organizacijos (CEN) technikos komitetas CEN/TC 79 „Kvėpavimo organų apsaugos priemonės“, siekdamas pašalinti minėtus trūkumus, pradėjo standarto EN 143:2000 persvarstymą. Siekiant saugumo ir teisinio aiškumo, tol, kol vyks persvarstymas, skelbiant standarto EN 143:2000 nuorodas, kartu turėtų būti skelbiamas atitinkamas perspėjimas, į kurį reikėtų atsižvelgti ir skelbiant susijusius darniuosius standartus. Valstybės narės turėtų papildyti tokiu pat perspėjimu savo nacionalinius standartus, kuriais perkeliamas šis darnusis standartas.
            
         
               (9)
            
            
               Todėl darniojo standarto EN 143:2000 nuorodos turėtų būti atitinkamai iš naujo paskelbtos,
            
         PRIĖMĖ ŠĮ SPRENDIMĄ:
   1 straipsnis
   Darniojo standarto EN 143:2000 nuorodos pakeičiamos priede pateikiamu tekstu.
   2 straipsnis
   Valstybės narės pagal Direktyvos 89/686/EEB 5 straipsnio 4 dalį skelbdamos nacionalinių standartų, kuriais perkeliamas 1 straipsnyje nurodytas darnusis standartas, nuorodas, prideda perspėjimą, kurio tekstas yra toks pat, kaip šio sprendimo priede pateiktas tekstas.
   3 straipsnis
   Šis sprendimas skirtas valstybėms narėms.
   
      Priimta Briuselyje, 2006 m. kovo 16 d.
      
         
            Komisijos vardu
         
         Günter VERHEUGEN
         
         
            Pirmininko pavaduotojas
         
      
   
   
      (1)  OL L 399, 1989 12 30, p. 18. Direktyva su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).
   
      (2)  OL L 204, 1998 7 21, p. 37. Direktyva su paskutiniais pakeitimais, padarytais 2003 m. Stojimo aktu.
   
      (3)  OL C 21, 2001 1 24, p. 2.
   
      PRIEDAS
      Europos darniųjų standartų nuorodų skelbimas pagal 1989 m. gruodžio 21 d. Tarybos direktyvą 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo
      
                  ESO (1)
                  
               
               
                  Darniojo standarto nuorodiniai žymenys ir pavadinimas (ir pamatinis dokumentas)
               
               
                  Pirmą kartą paskelbtas OL
               
               
                  Pakeisto standarto duomenys
               
               
                  Pakeisto standarto atitikties prezumpcijos galiojimo pasibaigimo data (2)
                  
               
            
                  CEN
               
               
                  EN 143:2000
                  Kvėpavimo organų apsaugos priemonės. Dalelių filtrai. Reikalavimai, bandymai, ženklinimas.
               
               
                  2001 1 24
               
               
                  EN 143:1990
               
               
                  Terminas pasibaigęs (2000 8 31)
               
            
                  
                     Dėmesio: Dėl dalelių filtrų, kurių visiškas ar dalinis filtravimo efektyvumas pasiekiamas naudojant medžiagas, kurių pagrindą sudaro neaustiniai elektrostatinį krūvį turintys pluoštai, – ši publikacija neskirta šio standarto 8.7.2.4 punkto paskutiniam sakiniui, 8.7.3.4 punkto paskutiniam sakiniui ir 10 punktui, kurie nelaikomi atitinkantys pagrindinius Direktyvos 89/686/EEB sveikatos apsaugos ir saugos darbe reikalavimus. Į šį perspėjimą taip pat atsižvelgiama taikant toliau išvardytus darniuosius standartus: EN 149:2001; EN 405:2001; EN 1827:1999; EN 12083:1998; EN 12941:1998; EN 12941:1998/A1:2003; EN 12942:1998; EN 12942:1998/A1:2002; EN 13274-7:2002.
               
            PASTABA:
      
                  —
               
               
                  visą informaciją apie galimybę gauti standartus galima gauti iš Europos standartizacijos organizacijų arba nacionalinių standartizacijos institucijų, kurių sąrašas pateiktas Direktyvos 98/34/EB priede;
               
            
                  —
               
               
                  standartų nuorodų paskelbimas Europos Sąjungos oficialiajame leidinyje nereiškia, kad standartai parengti visomis Bendrijos kalbomis;
               
            
                  —
               
               
                  šis sąrašas pakeičia visus ankstesnius sąrašus, skelbtus Europos Sąjungos oficialiajame leidinyje. Komisija užtikrina, kad šis sąrašas bus atnaujinamas.
               
            Daugiau informacijos apie darniuosius standartus rasite internete adresu: http://europa.eu.int/comm/enterprise/newapproach/standardization/harmstds/
      
         (1)  ESO: Europos standartizacijos organizacija:
      
                  —
               
               
                  CEN: rue de Stassart/Stassartstraat 36, B-1050 Brussels, tel. (32-2) 550 08 11; faksas (32-2) 550 08 19 (http://www.cenorm.be)
               
            
                  —
               
               
                  CENELEC: rue de Stassart/Stassartstraat 35, B-1050 Brussels, tel. (32-2) 519 68 71; faksas (32-2) 519 69 19 (http://www.cenelec.org)
               
            
                  —
               
               
                  ETSI: 650, route des Lucioles, F-06921 Sophia Antipolis, tel. (33) 492 94 42 00; faksas (33) 493 65 47 16 (http://www.etsi.org)
               
            
         (2)  Paprastai atitikties prezumpcijos galiojimo pasibaigimo data – tai panaikinimo data (angl. dow), kurią nustato Europos standartizacijos organizacija, tačiau šių standartų naudotojų dėmesys atkreipiamas į tai, kad tam tikrais išimtiniais atvejais, ši data gali būti ir kita.